钦定古今图书集成/理学汇编/学行典/第135卷 > 性理大全 > 《以不贪为宝赋》〈以不惊他货士之意哉为韵〉唐·黄滔
## 钦定古今图书集成/理学汇编/学行典/第135卷 > 性理大全 > 《以不贪为宝赋》〈以不惊他货士之意哉为韵〉唐·黄滔

“以玉为宝兮宝之常名，以不贪为宝兮宝其可惊。”彼
空矜其纯粹，此独禀其清贞。洁己虚中，既处一言而
落落；飞声擅价，终倾众宝以铿铿。宋人获希代之珍，
子罕当连城之贽。且曰：“伊我之宝，非君莫遗。”提携而
日月耀手，跪拜而丘山属意。殊不知饮冰砺节，如冰
之色何烦；匪石推心，剖石之姿足弃。如此则别号琼
瑰，得之非荆山者哉？独为奇美，种之乃情田而已。莫
不扫埃垢于嗜欲，扩规模于廉耻。器之于国，雕䤹皆
让剑之流；利之于人，贸鬻悉投钱之士。繇是焕烂群
目，锵洋一时。自叶至珍之比，永辞凡口之嗤。岂可轻
重贵贱，诹议磷缁。衒实矜华，尔则以琬琰当也；辉今
映古，我则以惇素称之。卒使民知返朴之风，俗靡攫
金之过。岂惟清白以足谓，固亦温良而大播。所以不
润屋而润身，盖非货而曰货。则知以非货而为宝者
少，以所货而为宝者多。少则与珪璋而合美，多则与
瓦砾而同科。故其涤以芜秽，加诸琢磨，采于己而不
采于彼，贵于我而不贵于他。纵饶秦氏，当时曾欺赵
地；争奈楚君，昔日载刖荆，和宋人于是辞，默而惭颜
赪而走。斯言既得以佩服，吾宝乃分其妍丑。谁能持
确论，秉忠姿，问贪夫之信不。